18 | Medi | 2017 | Gronyn
Mae llyfrau nad edrychodd neb arnynt ers blynyddoedd yn dod i'r golwg yn ein tŷ ni ar hyn o bryd. Nid llyfrau diwinyddol na nofelau na cherddi, ond llyfrau plant. Un ffefryn yw llyfr ac ynddo 40 o luniau o bethau cyfarwydd i blant bach. Does dim math o stori ynddo; dim ond lluniau clir o bethau fel bwrdd a brwsh a phêl a phlât. Mae'r llyfr yn 30 mlwydd oed, ond does ots am hynny: yr un peth yw afal a banana a chath a chi yn 1987 a 2017.
Yr unig ddau a allai fod yn ddieithr i blentyn bach heddiw yw lluniau'r ffôn a'r teledu. Dyna'r unig ddau beth yn y llyfr sydd wedi newid o gwbl ers 1987. Mor wahanol y bocs gwyn a'r ffôn yn ei grud i'r sgriniau enfawr a'r ffonau diwifr a symudol sydd gennym heddiw. Mae llyfr bach syml yn ein hatgoffa o'r newid syfrdanol a welwyd ym myd technoleg y blynyddoedd diwethaf.
Ond does dim rhaid mynd nôl ddeng mlynedd ar hugain chwaith. Mae deng mlynedd yn fwy na digon. Wrth i gwmni Apple gyflwyno ei ffôn clyfar diweddaraf yr wythnos ddiwethaf, fe'n hatgoffwyd mai deng mlynedd yn unig sydd ers i'r ffôn clyfar cyntaf ddod i'n llaw. Deng mlynedd yn ôl, doedd neb yn gaeth i sgrin fach y ffôn, yn gwylio ffilm neu'n darllen newyddion neu'n chwilio am y fargen orau ar wyliau tramor neu got law.
Mor gyflym y datblygodd pethau, ac mor gyflym y mae pethau'n newid. Ond nid popeth chwaith; oherwydd fel y dengys y llyfr bach lliwgar, mae llawer o bethau heb newid o gwbl wedi'r holl flynyddoedd. Mae cadair a chwpan a chap y llyfr mor gyfarwydd ag erioed.
Ond nid pethau cyffredin o'r fath sy'n aros heb newid. Mae yna bethau pwysicach o lawer heb newid o flwyddyn i flwyddyn. Yr un yw Duw, yn ei sancteiddrwydd a'i fawredd, a'i gariad a'i gyfiawnder. Y digyfnewid Dduw ydyw, o oes i oes. Yr un hefyd yw'r ddynoliaeth. Er pob datblygiad a darganfyddiad, yr un yw pobl yn eu hangen am gariad a llawenydd ac ystyr i'w bodolaeth. A'r un ydynt yn eu gwrthodiad o Dduw a'u methiant i'w garu a'i anrhydeddu. Ond yr un hefyd, diolch am hynny, yw'r Efengyl sy'n dod â gobaith a bywyd. Yr un yw Iesu Grist, a'r un yw'r maddeuant a geir trwyddo am bob pechod a bai.
Pwy a ŵyr pa newidiadau a geir dros y blynyddoedd nesaf, a pha bethau sy'n gyfarwydd i ni heddiw a fydd yn ddieithr iawn i blant y dyfodol? Pwy hefyd a ŵyr beth fydd hanes ein capeli a'n heglwysi a'r traddodiad Cristnogol yn ein gwlad? Ond pa newidiadau bynnag a ddaw, yr un fydd Duw'r Tad, yr un fydd Iesu Grist y Gwaredwr, yr un fydd yr Ysbryd Glân a'i nerth, a'r un fydd yr Efengyl a ffordd y Bywyd. Yr un fuont erioed; yr un fyddant am byth. Dyna sy'n rhoi cysur a gobaith i ni er gwaethaf pob newid ac ansicrwydd, ac er gwaethaf ein holl feiau a'n gwendidau hefyd.